मुसाबनीबाजार की एक दुकान में मंगलवार की देर रात चोरी करने घुसा एक चोर अजीबो-गरीब घटनाक्रम में दुकान के अंदर बंद हो गया। इस दौरान पुलिस आई और दुकान की जांच भी की। इसके बाद दुकानदार ने दुकान में नया ताला भी लगा दिया, इस सबके दौरान वह दुकान के अंदर ही दुबका रहा और किसी को पता तक नहीं चला। मामले का खुलासा तब हुआ जब चोर के साथियों ने उसे बाहर निकालने के लिए दुकान का ताला तोड़ने की कोशिश की। इस दौरान चौकीदार ने उन्हें देख लिया। अन्य साथी तो फरार हो गए, पर दुकान के अंदर फंसा चोर पकड़ा गया। हुआ यूं कि बाजार में दुकानों की सुरक्षा करने वाले निजी चौकीदार ने मंगलवार रात करीब 12 बजे देखा कि श्याम स्टोर मोबाइल फोन की दुकान का ताला टूटा हुआ है और कुछ लोग अंदर में सामान की चोरी कर रहे हैं। चौकीदार ने इसकी सूचना दुकान मालिक को दी। दुकान मालिक मुकेश अग्रवाल बाजार पहुंचे तो देखा कि उनकी दुकान की शटर का ताला काटकर चोर 4 स्क्रीन टच मोबाइल और लगभग 7 से 8 हजार रुपए नगद चोरी कर भाग गए हैं इसकी सूचना दुकानदार ने मुसाबनी पुलिस को दी मुसाबनी पुलिस घटना स्थल पर पहुंची घटना की जांच की। पुलिस के कहने पर दुकानदार ने दुकान में नया ताला लगा दिया गया।